CELEX: 32019D0969
Language: bg
Date: 2019-02-22 00:00:00
Title: Делегирано решение (ЕС) 2019/969 на Комисията от 22 февруари 2019 година относно инструмента, който дава възможност на заявителите да дават или да оттеглят съгласието си за съхраняването на досието на тяхното заявление за допълнителен срок съгласно член 54, параграф 2 от Регламент (ЕС) 2018/1240 на Европейския парламент и на Съвета (Текст от значение за ЕИП.)

13.6.2019   
               
               
                  BG
               
               
                  Официален вестник на Европейския съюз
               
               
                  L 156/10
               
            
         ДЕЛЕГИРАНО РЕШЕНИЕ (ЕС) 2019/969 НА КОМИСИЯТА
         от 22 февруари 2019 година
         относно инструмента, който дава възможност на заявителите да дават или да оттеглят съгласието си за съхраняването на досието на тяхното заявление за допълнителен срок съгласно член 54, параграф 2 от Регламент (ЕС) 2018/1240 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2018/1240 на Европейския парламент и на Съвета от 12 септември 2018 г. за създаване на Европейска система за информация за пътуванията и разрешаването им (ETIAS) и за изменение на регламенти (ЕС) № 1077/2011, (ЕС) № 515/2014, (ЕС) 2016/399, (ЕС) 2016/1624 и (ЕС) 2017/2226 (1), и по-специално член 54, параграф 2, пета алинея от него,
         като има предвид, че:
         
                     (1)
                  
                  
                     С Регламент (ЕС) 2018/1240 беше създадена Европейска система за информация за пътуванията и разрешаването им (ETIAS) като система за граждани на трети държави, освободени от изискването да притежават виза при преминаване на външните граници. В него бяха определени условията и процедурите за издаване или отказ на разрешение за пътуване.
                  
               
                     (2)
                  
                  
                     Всяко досие на заявление следва да се заличи след изтичане на срока на валидност на разрешението за пътуване. С цел да се улесни подаването на ново заявление след изтичането на този срок, заявителите могат да дадат съгласие за удължаване на срока на съхраняване на досието на заявление с три години. В настоящото решение следва да се определят условия за начина, по който заявителите могат да дават и да оттеглят своето съгласие, като използват предвиден за целта инструмент.
                  
               
                     (3)
                  
                  
                     Инструментът за съгласие следва да бъде достъпен посредством предвидения за целта публичен уебсайт и приложението за мобилни устройства, както и посредством сигурна връзка, след като е предоставено разрешението от ETIAS.
                  
               
                     (4)
                  
                  
                     Инструментът за съгласие следва да дава възможност за потвърждаване на самоличността на кандидата. Поради това е необходимо да бъдат определени изисквания за автентификация за достъп до инструмента за съгласие и да се гарантира сигурен достъп, включително като на заявителите се предостави уникален код. Инструментът за съгласие следва също така да дава възможност на заявителите да правят справка с данните, съхранени преди даването или оттеглянето на съгласието, както и да посочва начина за даване или оттегляне на съгласието.
                  
               
                     (5)
                  
                  
                     Следва да бъдат определени каналите за комуникация на инструмента за съгласие с централната система на ETIAS. Освен това следва да бъдат определени форматът на съобщенията, стандартите, протоколите и изискванията за сигурност.
                  
               
                     (6)
                  
                  
                     В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не взе участие в приемането на Регламент (ЕС) 2017/2226 на Европейския парламент и на Съвета (2) и не е обвързана от него, нито от неговото прилагане. При все това, имайки предвид, че Регламент (ЕС) 2018/1240 развива достиженията на правото от Шенген, в съответствие с член 4 от посочения протокол на 21 декември 2018 г. Дания уведоми за своето решение да въведе Регламент (ЕС) 2018/1240 в своето национално право.
                  
               
                     (7)
                  
                  
                     Настоящото решение представлява развитие на разпоредбите на достиженията на правото от Шенген, в които Обединеното кралство не участва в съответствие с Решение 2000/365/ЕО на Съвета (3); следователно Обединеното кралство не участва в неговото приемане и не е обвързано от него, нито от неговото прилагане.
                  
               
                     (8)
                  
                  
                     Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (4); следователно Ирландия не участва в неговото приемане и не е обвързана от него, нито от неговото прилагане.
                  
               
                     (9)
                  
                  
                     По отношение на Исландия и Норвегия настоящото решение представлява развитие на разпоредбите на достиженията на правото от Шенген по смисъла на Споразумението, сключено от Съвета на Европейския съюз, от една страна, и Република Исландия и Кралство Норвегия, от друга страна, за асоциирането на последните в процеса на изпълнение, прилагане и развитие на достиженията на правото от Шенген (5), които попадат в областта, посочена в член 1, буква А от Решение 1999/437/ЕО на Съвета (6).
                  
               
                     (10)
                  
                  
                     По отношение на Швейцария настоящото решение представлява развитие на разпоредбите на достиженията на правото от Шенген по смисъла на Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген (7), които попадат в областта, посочена в член 1, буква А от Решение 1999/437/ЕО, във връзка с член 3 от Решение 2008/146/ЕО на Съвета (8).
                  
               
                     (11)
                  
                  
                     По отношение на Лихтенщайн настоящото решение представлява развитие на разпоредбите на достиженията на правото от Шенген по смисъла на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген (9), които попадат в областта, посочена в член 1, буква А от Решение 1999/437/ЕО, във връзка с член 3 от Решение 2011/350/ЕС на Съвета (10).
                  
               
                     (12)
                  
                  
                     На 28 януари 2019 г. бяха проведени консултации с Европейския надзорен орган по защита на данните, който даде своето становище на 8 февруари 2019 г.,
                  
               ПРИЕ НАСТОЯЩОТО РЕШЕНИЕ:
         
            Член 1
            Достъп до инструмента за съгласие
            Инструментът за съгласие е достъпен посредством:
            
                        а)
                     
                     
                        предвидения за целта публичен уебсайт, посочен в член 16 от Регламент (ЕС) 2018/1240;
                     
                  
                        б)
                     
                     
                        приложението за мобилни устройства, посочено в член 16 от Регламент (ЕС) 2018/1240;
                     
                  
                        в)
                     
                     
                        връзка, предоставяна чрез услугата за електронна поща на ETIAS, посочена в член 6, параграф 2, буква е) от Регламент (ЕС) 2018/1240.
                     
                  
         
            Член 2
            Двуфакторна автентификация, необходима за достъп до инструмента за съгласие
            
               1.   За свързване към инструмента за съгласие се използва двуфакторна автентификация.
            
            
               2.   Първата автентификация се състои във въвеждането на следните данни:
               
                           а)
                        
                        
                           номер на заявлението;
                        
                     
                           б)
                        
                        
                           номер на документа за пътуване.
                        
                     
            
               3.   Когато заявителят не предостави номера на своето заявление, първата автентификация се състои във въвеждането на следните данни:
               
                           а)
                        
                        
                           номер на документа за пътуване;
                        
                     
                           б)
                        
                        
                           държава на издаване на документа за пътуване, която се избира от предварително определен списък;
                        
                     
                           в)
                        
                        
                           дата на издаване и на изтичане на срока на валидност на документа за пътуване;
                        
                     
                           г)
                        
                        
                           собствени имена на двамата родители.
                        
                     
            
               4.   Номерът на заявлението е номерът, изпратен на заявителите чрез услугата за електронна поща на ETIAS при подаването на тяхното заявление. Останалите подавани от заявителя данни, посочени в параграф 2 или параграф 3, са същите като данните, предоставени от заявителя във формуляра на заявлението.
            
            
               5.   Втората автентификация се състои във въвеждането на уникален код в инструмента за съгласие.
            
            
               6.   След подаването на информацията по параграф 2 или параграф 3 уникалният код, посочен в параграф 4, се генерира и изпраща автоматично на заявителя чрез услугата за електронна поща, посочена в член 6, параграф 2, буква е) от Регламент (ЕС) 2018/1240.
            
            
               7.   Валидността на уникалния код изтича след кратък срок. Изпращането на нов уникален код анулира уникалните кодове, изпратени по-рано на същия заявител.
            
            
               8.   Уникалният код се изпраща на електронния адрес, предоставен в подаденото заявление.
            
            
               9.   Уникалният код може да се използва само веднъж.
            
         
         
            Член 3
            Справка с данните чрез инструмента
            
               1.   За целите на даването или оттеглянето на съгласие за удължаване на срока, за който се съхранява досието на заявлението, инструментът дава информация на заявителя относно данните, които ще бъдат запазени или заличени.
            
            
               2.   Преди да даде съгласието си, заявителят има достъп до:
               
                           а)
                        
                        
                           версия само за четене на подадения формуляр на заявление и лични данни;
                        
                     
                           б)
                        
                        
                           версия само за четене на предоставената допълнителна документация или информация;
                        
                     
                           в)
                        
                        
                           версия само за четене на данните, добавени към досието на заявлението съгласно член 39, параграф 1, букви а), в) и г) от Регламент (ЕС) 2018/1240 вследствие на решението за издаване на разрешение за пътуване.
                        
                     
            
               3.   Преди да даде съгласието си, заявителят се уведомява:
               
                           а)
                        
                        
                           че ако е дадено съгласие, досието на заявлението се съхранява за допълнителен срок от три години, считано от края на срока на валидност на разрешението за пътуване;
                        
                     
                           б)
                        
                        
                           че съгласието може да бъде оттеглено по всяко време до края на допълнителния срок на съхраняване;
                        
                     
                           в)
                        
                        
                           че данните се съхраняват с цел улесняване на ново заявление;
                        
                     
                           г)
                        
                        
                           че данните могат да бъдат използвани в съответствие с член 71, буква о) от Регламент (ЕС) 2018/1240;
                        
                     
                           д)
                        
                        
                           за процедурите за упражняване на правата по членове 17—24 от Регламент (ЕС) 2018/1725; за координатите за връзка на длъжностното лице за защита на данните в Европейската агенция за гранична и брегова охрана, на Европейския надзорен орган по защита на данните и националния надзорен орган на държавата членка на първия предвиден престой, когато разрешението за пътуване е било издадено от централната система на ETIAS, или на компетентната държава членка, когато разрешението за пътуване е било издадено от национално звено на ETIAS.
                        
                     
         
         
            Член 4
            Даване на съгласие
            
               1.   Съгласието се дава чрез електронно подписана декларация с отбелязване в съответното квадратче в инструмента за съгласие.
            
            
               2.   След като даде съгласието си, заявителят получава електронно писмо, което съдържа:
               
                           а)
                        
                        
                           потвърждение, че досието на заявлението на заявителя се съхранява за допълнителен срок от три години, считано от края на срока на валидност на разрешението за пътуване;
                        
                     
                           б)
                        
                        
                           връзка към инструмента за съгласие;
                        
                     
                           в)
                        
                        
                           уведомление, че данните се съхраняват с цел улесняване на подаването на ново заявление и че тези данни могат да се използват за целите, посочени в член 71, буква о) от Регламент (ЕС) 2018/1240;
                        
                     
                           г)
                        
                        
                           уведомление, че съгласието може да бъде оттеглено по всяко време до края на допълнителния срок на съхраняване;
                        
                     
                           д)
                        
                        
                           уведомление, че на заявителя се препоръчва да запази настоящия номер на заявление, за да използва отново запазеното досие на заявлението за подаване на ново заявление.
                        
                     
         
         
            Член 5
            Оттегляне на съгласие
            
               1.   Оттеглянето на съгласие за съхраняване на досието на заявление се отбелязва в съответното квадратче в инструмента за съгласие.
            
            
               2.   Когато съгласието е оттеглено по време на срока на валидност на текущото разрешение за пътуване, на заявителя се изпраща електронно писмо с потвърждение, че досието на заявлението ще бъде заличено след изтичане на срока на валидност на текущото разрешение за пътуване.
            
            
               3.   Когато съгласието е оттеглено по време на допълнителния срок, на заявителя се изпраща електронно писмо с потвърждение, че досието на заявлението ще бъде заличено.
            
         
         
            Член 6
            Комуникация на инструмента за съгласие с централната система
            
               1.   След даването на съгласие за съхраняване на досие на заявление в съответствие с член 54 от Регламент (ЕС) 2018/1240:
               
                           а)
                        
                        
                           инструментът за съгласие предава на централната система на ETIAS информация за това съгласие чрез защитената уеб услуга, посочена в член 6, параграф 2, буква л) от Регламент (ЕС) 2018/1240;
                        
                     
                           б)
                        
                        
                           централната система на ETIAS съхранява досието на заявлението за срок от три години, считано от края на срока на валидност на текущото разрешение за пътуване.
                        
                     
            
               2.   След оттеглянето на съгласие за съхраняване на досие на заявление в съответствие с член 54 от Регламент (ЕС) 2018/1240:
               
                           а)
                        
                        
                           инструментът за съгласие предава на централната система на ETIAS информация за това оттегляне;
                        
                     
                           б)
                        
                        
                           централната система на ETIAS автоматично заличава досието на заявлението след изтичане на срока на валидност на текущото разрешение за пътуване или по време на допълнителния срок на съхраняване от три години, ако съгласието е оттеглено през този срок.
                        
                     
            
               3.   След изтичането на срока за съхраняване досието на заявлението се заличава автоматично от централната система на ETIAS, както е посочено в член 54, параграф 3 от Регламент (ЕС) 2018/1240.
            
         
         
            Член 7
            Формат на съобщенията, стандарти и протоколи
            Форматът на съобщенията и протоколите, които трябва да се използват, се посочват в техническите спецификации, посочени в член 73, параграф 3 от Регламент (ЕС) 2018/1240.
         
         
            Член 8
            Специфични съображения за сигурност
            
               1.   Инструментът за съгласие се проектира и внедрява така, че да гарантира поверителността, целостта и наличността на обработваните данни, както и невъзможността за отричане на извършена операция. Неговото техническо и организационно внедряване отговаря на изискванията на плана за сигурност на ETIAS, посочен в член 59, параграф 3 от Регламент (ЕС) 2018/1240, и на правилата за защита на данните и за сигурност, приложими спрямо публичния уебсайт и приложението за мобилни устройства, посочени в член 16, параграф 10 от Регламент (ЕС) 2018/1240.
            
            
               2.   Инструментът за съгласие се проектира и внедрява по начин, който не допуска незаконен достъп до него. За тази цел инструментът за съгласие ограничава броя на опитите за достъп до него със същия номер на документ за пътуване, същия номер на заявление или същия уникален код. Инструментът включва и мерки за защита срещу поведение, което не произхожда от хора.
            
            
               3.   Инструментът за съгласие включва мерки за прекъсване на връзката след няколко минути бездействие.
            
            
               4.   Допълнителни подробности относно поверителността, целостта и наличността на обработваните данни се съдържат в техническите спецификации, посочени в член 73, параграф 3 от Регламент (ЕС) 2018/1240.
            
         
         
            Член 9
            Регистри
            
               1.   Инструментът за съгласие съхранява регистри на дейностите, съдържащи:
               
                           а)
                        
                        
                           данни относно автентификацията, включително дали тя е била успешна или не;
                        
                     
                           б)
                        
                        
                           дата и час на осъществяване на достъп;
                        
                     
                           в)
                        
                        
                           стойност на квадратчето за отбелязване на даване или оттегляне на съгласие.
                        
                     
            
               2.   Съдържащите се в инструмента за съгласие регистри за дейности и документи се копират в централната система. Те се съхраняват за срок, не по-дълъг от една година след края на удължения срок за съхраняване на досието на заявлението, освен ако не са необходими за процедури за мониторинг, които вече са били започнати.. След изтичането на този срок те се заличават автоматично.
               Тези регистри могат да се използват само за целите на член 69, параграф 4 от Регламент (ЕС) 2018/1240.
            
         
         
            Член 10
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 22 февруари 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 236, 19.9.2018 г., стр. 1.
         
            (2)  Регламент (ЕС) 2017/2226 на Европейския парламент и на Съвета от 30 ноември 2017 година за създаване на Система за влизане/излизане (СВИ) с цел регистриране на данните относно влизането и излизането и данните относно отказа за влизане на граждани на трети страни, преминаващи външните граници на държавите членки, за определяне на условията за достъп до СВИ за целите на правоприлагането и за изменение на Конвенцията за прилагане на Шенгенското споразумение и регламенти (ЕО) № 767/2008 и (ЕС) № 1077/2011 (ОВ L 327, 9.12.2017 г., стр. 20).
         
            (3)  Решение 2000/365/ЕО на Съвета от 29 май 2000 г. относно искането на Обединеното кралство Великобритания и Северна Ирландия да участва в някои разпоредби от достиженията на правото от Шенген (ОВ L 131, 1.6.2000 г., стр. 43).
         
            (4)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).
         
            (5)  ОВ L 176, 10.7.1999 г., стр. 36.
         
            (6)  Решение 1999/437/ЕО на Съвета от 17 май 1999 г. относно определени условия по прилагането на Споразумението между Европейския съюз и Република Исландия и Кралство Норвегия за асоцииране на тези две държави при изпълнението, прилагането и развитието на достиженията на правото от Шенген (ОВ L 176, 10.7.1999 г., стр. 31).
         
            (7)  ОВ L 53, 27.2.2008 г., стр. 52.
         
            (8)  Решение 2008/146/ЕО на Съвета от 28 януари 2008 г. за сключване от името на Европейската общност на Споразумение между Европейския съюз, Европейската общност и Конфедерация Швейцария за асоцииране на Конфедерация Швейцария към въвеждането, прилагането и развитието на достиженията на правото от Шенген (ОВ L 53, 27.2.2008 г., стр. 1).
         
            (9)  ОВ L 160, 18.6.2011 г., стр. 21.
         
            (10)  Решение 2011/350/ЕС на Съвета от 7 март 2011 г. за сключване от името на Европейския съюз на Протокола между Европейския съюз, Европейската общност, Конфедерация Швейцария и Княжество Лихтенщайн относно присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген, по отношение на премахването на проверките по вътрешните граници и движението на хора (ОВ L 160, 18.6.2011 г., стр. 19).